[{"text_idx": "#000000", "text": "Cyngor yn cynnig safleoedd ar gyfer datblygiad tai arloesol"}, {"text_idx": "#000003", "text": "Mae\u2019r strategaeth newydd yn ceisio sicrhau bod yna ddarpariaeth ar gyfer hyd at 2200 o gartrefi newydd erbyn 2033, a hynny\u2019n ychwanegol at y 3,700 o gartrefi sydd eisoes yn cael eu hadeiladu neu wedi eu cwblhau ers 2018. Ar safleoedd dynodedig newydd, bydd tua thraean o\u2019r tai newydd yn dai cymdeithasol a fydd ar gael i\u2019w rhentu a thua 17% o\u2019r tai fforddiadwy ar gael i\u2019w prynu am bris rhatach na phris y farchnad. Bydd y Cynllun hefyd yn gwneud darpariaeth ar gyfer 6,240 o swyddi a bydd Cynllun Seilwaith hefyd yn rhan o hyn ynghyd a\u0302 Chynllun Trafnidiaeth Lleol a Strategaeth Datblygu Economaidd."}, {"text_idx": "#000004", "text": "Mae\u2019r Cyngor wedi gwerthuso\u2019r holl safleoedd sydd wedi eu cynnig ar gyfer eu datblygu ac mae\u2019r strategaeth newydd yn cynnig tri safle strategol ar gyfer tai yn y dyfodol. Y safleoedd yma:"}, {"text_idx": "#000005", "text": "Dwyrain y Fenni \u2013 500 o gartrefi a chyfleusterau cyflogaeth, manwerthu, hamdden, addysg a chymunedol Dwyrain Cil-y-coed \u2013 925 o gartrefi a chyfleusterau cyflogaeth, manwerthu a hamddenBayfield Cas-gwent \u2013 145 o gartrefi"}, {"text_idx": "#000006", "text": "Dywedodd y Cyngh. Paul Griffiths, Dirprwy Arweinydd Cyngor Sir Fynwy: \u201cMae\u2019r safleoedd yma wedi eu dewis gan y byddant yn ychwanegu at gynaliadwyedd yr aneddiadau presennol. Bydd trigolion y cartrefi newydd yma wedi eu cysylltu\u2019n dda gyda chanol trefi, ysgolion a chyfleusterau trafnidiaeth. Fy uchelgais yw sicrhau bod y cartrefi sydd yn cael eu hadeiladu ar y safleoedd yma yn rhai carbon sero ac wedi eu hadeiladu yn unol gyda\u2019r safonau uchaf o ran dyluniad ac adeiladu. Bydd y Cyngor yn gweithio gyda\u2019r Comisiwn Dylunio ar gyfer Cymru, datblygwyr tai a phawb arall sydd yn medru gweithio gyda ni er mwyn sicrhau mai\u2019r llefydd yma yw\u2019r llefydd gorau i fyw ynddynt \u2013 cartrefi sydd yn fforddiadwy, wedi eu cysylltu\u2019n dda gyda chyfleusterau lleol a\u2019n gwneud cyfraniad positif i\u2019n hamgylchedd. Bydd y ddwy flynedd nesaf yn gyffrous ac yn daith greadigol wrth i ni sicrhau bod y cartrefi gorau posib yn cael eu hadeiladu yn Sir Fynwy \u2013 cartrefi a fydd yn arwain y ffordd ar gyfer pob un datblygiad arall yn y Deyrnas Unedig.\u201d"}, {"text_idx": "#000007", "text": "Bydd y Strategaeth a Ffefrir yn cael ei chyflwyno i\u2019r Cyngor ar 1af Rhagfyr 2022 er mwyn cael cytundeb i ddechrau\u2019r ymgynghoriad cyhoeddus. Os caiff ei gytuno, bydd yr ymgynghoriad yn cael ei gynnal rhwng 5ed Rhagfyr 2022 a\u2019r 30ain Ionawr 2023."}]